ЩIыхуэ птелъмэ къащIэ
«Уи щIыхуэхэр къащIэ» Iуэхум хыхьэу, Урысейм и УФССП-м Къэбэрдей-Балъкъэрым щиIэ къудамэм и унафэщI — КъБР-м и суд пристав нэхъыщхьэ Бауаев Ахъмэт мазаем и 9-м республикэм и хъыбарегъащIэ IэнатIэхэм я лэжьакIуэхэм яIущIащ.
Акцэм и мурад нэхъыщхьэр цIыху-хэм я хуитыныгъэхэр зыхуэдэр кърагъэщIэнырщ, Интернетыр шынагъуэншэу къагъэсэбэпын папщIэ яIэ Iэмалхэр гурагъэIуэнырщ, хъыбар пэжхэр щагъуэтыну сервисхэр жраIэн щхьэкIэщ. Апхуэдэу къагъэлъэгъуащ «Урысейм и ФССП-м и Интернет-сайтыр — http://fssp.gov.ru/», Къэрал Iуэхутхьэбзэхэр щыхуащIэ, зыуэ щыт порталыр (ЕПГУ), «Урысейм и ФССП» мобильнэ гуэдзэныр.
Дауэ щIыхуэ птелъыр зэрыппшыныну щIыкIэр?
ИщхьэкIэ къэдгъэлъэгъуа сервис-хэр дэтхэнэми дэIэпыкъуэгъу хуэхъунущ и чэзум щIыхуэр итыжыфынымкIэ. Апхуэдэу «Банк данных исполнительных производств» Iыхьэм дэтхэнэми къыщищIэфынущ щIыхуэ иIэрэ имыIэрэ. КъищынэмыщIауэ, банкым хьын хуей уасэр зэрыт квитанцэри абдежым къипхыфынущ. Апхуэдэ дыдэу уи Iуэху зытетыр тыншу къыщыпщIэфынущ «ФССП» мобильнэ гуэдзэныр телефоным требгъатхэкIэрэ. ЦIыхум итыжын хуей ахъшэр зыхудизыр абы къигъэлъагъуэ къудейуэ щыткъым, атIэ и щIыхуэм зэхъуэкIыныгъэ иIэмэ, хъыбар къыIэрыхьэу ищIыфынущ. А Iуэхутхьэбзэхэр пщIэншэщ.
«Уи щIыхуэхэр къащIэ» Iуэхур щрагъэкIуэкIым цIыхухэмрэ IуэхущIапIэхэм я лIыкIуэу абы хэтахэмрэ къыхураджащ «Интернет»-р къагъэсэбэпу щIыхуэхэр щатыжкIэ ФССП-м и сайтым къыщыхьа Iэмалхэм тетыну. Зытепсэлъыхьахэм ящыщщ Къэрал Iуэхутхьэбзэхэр щыхуащIэ зыуэ щыт порталыр къызэрагъэсэбэпыпхъэми. Iуэхум щIэуэ хагъэхьахэм ящыщу къагъэлъэгъуащ Урысейм и ФССП-м тхыгъэхэр, лъэIухэр, тхьэусыхафэхэр, нэгъуэщI тхылъымпIэхэри электрон IэмалкIэ ягъэхь зэрыхъунур.
Суд приставхэм дауэ зэрызыхуэбгъэзэнур?
Мы зэманым коронавирусым зэрызиубгъур къэлъытауэ, IуэхущIапIэм уекIуэлIэн и пэ Iэмал имыIэу зебгъэтхын хуейщ. Абы щхьэкIэ управленэм и Интернет-сайтым ихьэу щыкIуэну махуэр, сыхьэт бжыгъэр къыхихын хуейуэ аращ.
НэгъуэщI сыт хуэдэ Iэмалхэр щыIэ?
IуэхущIапIэм умыкIуэу суд приставхэм упщIэ епт хъунущ сайтым и «Интернет-егъэблэгъапIэ» сервисыр къызэIупхыу — http://r07.fssp.gov.ru/. Апхуэдэуи IуэхущIапIэм и къудамэ къэс ашык щхьэхуэхэр щIэтщи, цIыхухэм я тхыгъэхэр абыхэм ирадзэ.
Суд приставхэм я федеральнэ IэнатIэм ехьэлIа IуэхухэмкIэ цIыхухэм зыхуагъазэ хъунущ мы телефонымкIэ — 8 (8662) 42 71 60. Ар махуэ къэс мэлажьэ сыхьэти 9-м къыщыщIэдзауэ сыхьэтI8 хъухукIэ. Сыхьэт 13-м щегъэжьауэ дакъикъэ 45-кIэ зэпагъэу. Управленэм и сайтым къыщыбгъуэтынущ Урысейм и ФССП-м и щIыналъэ къудамэ псоми я телефон номерхэр.
